BORGMESTERENS TALE VED ÅBNINGEN AF SORØ KUNSTMUSEUM DEN 18. NOVEMBER PDF
Download "BORGMESTERENS TALE VED ÅBNINGEN AF SORØ KUNSTMUSEUM DEN 18. NOVEMBER 2011"
1 BORGMESTERENS TALE VED ÅBNINGEN AF SORØ KUNSTMUSEUM DEN 18. NOVEMBER 2011 Mine damer og herrer. I dag er en ganske særlig dag. I dag er en dag vi har ventet på længe. En dag vi har set frem til med stor forventning og glæde. Vi har fået et nyt kunstmuseum i Sorø. Museet har godt nok eksisteret i mange år. Mange af værkerne er de samme. Beliggenheden er den samme. Alligevel er ALT forandret. Vi har fået et nyt museum. Et nyt navn. Et nyt vartegn for byen. Nye muligheder. For kunsten. For byen. For os alle. Efter at have været midlertidigt kunstmuseumsløse i 18 måneder, kan vi nu atter trække vejret lettet og ranke ryggen. NU er det NU. Det er næsten ikke til at tro det. I alle de år jeg har fulgt med i byens liv har man talt om, drømt om, lagt planer for et nyt kunstmuseum. Vejen har været lang, og den har hverken været let eller lige. Der er nok flere til stede her i dag, som har oplevet det som en regulær museumsmarathon. Års forarbejde, og så langt om længe et konkret projekt og i gang. Byggeprocesser har det jo med at kræve deres. Ikke mindst når der skal bygges SÅ stort og SÅ flot på SÅ lidt plads. Udfordringer har der været nok af. Men hvad gør det, når målet er nået? Når vi i dag sammen kan krydse målstregen og træde ind i dette fantastiske nye museum. At museet har valgt at gribe anledningen til at skifte navn til Sorø Kunstmuseum, det gør mig glad og det gør mig stolt. Jeg ser i navneskiftet en kærlighedserklæring til Sorø. Som når man bliver gift og viser at man tager en del af sin partners identitet til sig. Og lad mig sige det med det samme: kærligheden er gengældt. 1
2 Vi har jo i Sorø en tradition for det åndrige og det æstetiske, som rækker helt tilbage til grundlæggelsen af det første kloster på stedet. Vi har IKKE en Bilka, et badeland og en superarena. Vi har et Akademi, en klosterkirke og et kunstmuseum. Det nye kunstmuseum styrker fortællingen om Sorø som åndens og kulturens by. Som et sted hvor fordybelse og eftertanke går hånd i hånd med den smukke natur som omgiver os. Og hvad er det så for en oplevelse, der venter, når vi træder indenfor? Museet vil med museumsdirektør Charlotte Sabroes egne ord levere kulturel slow food for sjælen. Sorø Kunstmuseum er ikke et sted man tager hen for at få det hurtige kunstfix med de hotteste navne. Her handler det om gode råvarer. Nænsom tilberedning. Smagfuld servering. Det er æstetisk uden at være elitært. Det er bæredygtigt uden at være hjemmesyltet. Det er nært og lokalt uden at være provinsielt. Nøgleordet er kvalitet. Kvalitet i kunsten. Kvalitet i rammerne. Kvalitet i totaloplevelsen. Vi har fået et nyt kunstmuseum i Sorø. Vi har fået en VÆRDIG RAMME om museets egen samling. Og det må betegnes som lidt af en revolution. Før udvidelsen stod de fleste af kunstværkerne permanent opmagasineret i kældre og depoter. Kun 7 procent af samlingen var der plads til at vise frem. Men NU er det NU. Kunsten skal UD af skabet FREM i lyset. Der er plads til både ikonerne, de gamle russere og den fine samling dansk kunst. Og der er plads til at holde gæstebud i form af særudstillinger og andre aktiviteter, som vi glæder os meget til. Vi har fået en NY MARKANT BYGNING i bymidten. Lundgaard og Tranberg har skabt et nyt vartegn for Sorø. Vi har fået en bygning som på en gang er splinterny og helt sin egen, og på samme tid føles så rigtig og naturlig, at man får fornemmelsen af, at den har ligget her altid. 2
3 Vi har fået en bygning som skiller sig markant ud og alligevel spiller harmonisk sammen med de historiske omgivelser. En bygning som overrasker, når man træder gennem porten ind i gården. En bygning som bliver ved med at overraske, når man træder inden for. Som vokser efterhånden som man begiver sig ind i den. Et værk der folder sig ud for vores øjne og for vores fødder. Vi har fået et hus som VIL kunsten. Et hus som også VIL mødet med kunstens brugere og mødet med dem der IKKE er så vant til at gå på kunstmuseum. Med plads til både workshops, koncerter og foredrag er vejen banet for et kulturelt kraftcenter i langt bredere forstand. Programmet for den offentlige åbningsfest i morgen taler sit tydelige sprog. Alle er velkomne her. Men også BYENS RUM er forandret. Det nye museum skaber nye forbindelser, antyder nye veje for oplevelse og samarbejde. Med den nye forbindelse mellem museet og biblioteket er de første skridt taget mod virkeliggørelsen af de tanker der ligger omkring Kulturfirkanten. Det nye kunstmuseum er juvelen blandt de kulturinstitutioner der ligger som en perlerække ned gennem bymidten. Fra Sorø Kommunes side vil vi gerne udforske og udvikle de spændende byrum og muligheder, der findes her i vores gamle købstad. Realdania er jo i øjeblikket i færd med at restaurere det gamle rådhus på torvet, og der bliver bestemt også noget at glæde sig til, når det står færdigt til sommer. Realdania er desuden netop gået sammen med Sorø Kommune om at gennemføre en undersøgelse af netop Kulturfirkanten. Det er et projekt, vi glæder os meget til. Og der er god inspiration at hente lige her. Det nye museum viser hvordan nye muligheder opstår, når vi udfordrer de gammelkendte strukturer. Vi har fået et NYT RUM FOR BESKUERENS MØDE MED KUNSTEN. Det er museets opgave at facilitere det møde. Og med skiftende udstillinger at række hånden ud til publikum og byde os inden for i kunstens verden. Et kunstmuseum er jo et ganske særligt rum i byen. 3
4 Det er et rum, hvor det dagligdags møder det sublime. Det er et rum for refleksion, for fordybelse. Et rum hvor vi træder ud af os selv, og ind i noget som er større end os selv. Som mennesker, som by og som samfund har vi brug for kunsten. Vi har brug for det, kunsten gør ved os. Kunsten lærer os at se og at sanse. Den lærer os at se med nye øjne på det, vi troede, vi kendte. Kunsten giver os et puf i synapserne. Rykker os ud af vores vante mønstre. Der tales jo meget om at vi skal være innovative. Kreative. Finde nye veje. Netop her har kunsten en vigtig rolle at spille. Kunsten giver indsigt og selvindsigt. Åbner for nye erkendelser. Kunsten kan skabe vej ind til de evner og kræfter som ligger i hver enkelt af os. Set i det lys er det smukt, at vi kan åbne museet i den internationale iværksætteruge. At vi i dag kan åbne det nye Sorø Kunstmuseum det er et resultat af rigtig mange menneskers gode arbejde. Som vi også kunne høre i formand Ole Vig Jensens tale lige før, så er der mange som har bidraget, og mange som fortjener en tak. Jeg vil dog afslutningsvis gerne nævne TO mennesker som vi i særlig høj grad skylder en tak. TO mennesker uden hvis utrættelige indsats, vi ikke ville stå her i dag. TO mennesker som har været drivkræfterne i hele processen. Bestyrelsesformand Ole Vig Jensen og Museumsdirektør Charlotte Sabroe. Ole. Du har gennem hele processen været en rigtig god samarbejdspartner for alle os, der har været med. På din egen stilfærdige facon, og med din store erfaring, og dit blik for at finde løsninger i fællesskab, har du gjort det til en fornøjelse at være med. Tak skal du have for det. Charlotte. Du er ildsjælen bag det hele. Du har gennem alle årene arbejdet utrætteligt for at skabe de bedste rammer for kunsten og for museet. Når du taler om museets samling er det med moderlig kærlighed og omsorg i stemmen. Og din lykke og begejstring ved i dag at kunne præsentere kunsten i de rammer den fortjener, emmer af moderlig stolthed. Til det vil jeg bare sige sikke da et brag af et forælderkøb! Godt gået, Charlotte! Tillykke med det! 4
5 Vi har fået et nyt kunstmuseum i Sorø. Og det skal I TO, Ole og Charlotte, have så mange, mange tak for! Og med disse ord vil jeg med allerstørste fornøjelse erklære Sorø Kunstmuseum for åbent. 5